
NÁVRH
UZNESENIA VLÁDY SLOVENSKEJ REPUBLIKY
č. .......
z .............. 2026
na vyhlásenie stavu ropnej núdze a uvoľnenie núdzových zásob ropy formou pôžičky pre spoločnosť SLOVNAFT, a. s. 
	Číslo materiálu:
	

	Predkladateľ:
	predseda Správy štátnych hmotných rezerv Slovenskej republiky


Vláda
A. vyhlasuje
A.1. 
stav ropnej núdze v súlade s  § 13 ods. 1 a 2 zákona č. 218/2013 Z. z. núdzových zásobách ropy a ropných výrobkov a o riešení stavu ropnej núdze a o zmene a doplnení niektorých zákonov v znení neskorších predpisov (ďalej len „zákon č. 218/2013 Z. z.“) s účinnosťou od 19.02.2026;
B. rozhodla
B.1.
o uvoľnení núdzových zásob ropy v súlade s § 10 zákona č. 218/2013 Z. z. nasledujúcim spôsobom a v nasledovnom rozsahu:

a) druh núdzových zásob: ropa,
b) maximálne množstvo: 250 000 ton, 
c) spôsob uvoľnenia: pôžička núdzových zásob ropy od Agentúry pre núdzové zásoby ropy a ropných výrobkov (ďalej len „Agentúra“) pre subjekt hospodárskej mobilizácie spoločnosť SLOVNAFT, a.s., so sídlom Vlčie hrdlo 1, 824 12 Bratislava, IČO: 31 322 832, zapísaná v Obchodnom registri Mestského súdu Bratislava III, oddiel: Sa, vložka č. 426/B (ďalej len „SLOVNAFT, a.s.“),
B.2.
o zložení finančnej zábezpeky alebo predložení bankovej záruky (ďalej len „zabezpečovací depozit“) spoločnosťou SLOVNAFT, a. s. ako dlžníka v prospech Agentúry ako veriteľa, na zabezpečenie svojho záväzku zo zmluvy o pôžičke v súlade s § 10 ods. 3 zákona č. 218/2013 Z. z. s nasledovnými podmienkami:

a) zabezpečovací depozit určený vo výške evidenčnej hodnoty požičiavaných núdzových zásob ropy,

b) termín zloženia alebo predloženia zabezpečovacieho depozitu najneskôr do 3 pracovných dní od podpisu zmluvy o pôžičke, a v prípade, že núdzové zásoby ropy budú uvoľňované postupne po častiach, zabezpečovací depozit sa bude dopĺňať za uvoľnené množstvo núdzových zásob ropy najneskôr ku dňu uvoľnenia.
B.3.   o odplate za poskytnutie pôžičky núdzových zásob, odzrkadľujúcu obvyklú úrokovú sadzbu na úrovni EURIBORu fixovaného pre 6 mesačné depozitá aktuálne platného ku dňu podpisu zmluvy o pôžičke s maržou 1,0 % p.a. s použitím typu úročenia actual/360 s tým, že najmenšia dosiahnuteľná hodnota výslednej úrokovej sadzby nesmie byť menšia ako 1 % p.a. Úroky sa vypočítajú na základe presného počtu dní trvania pôžičky, kde základ bežného roka pozostáva z 360 dní, zahŕňajúc prvý deň úrokového obdobia, ale vynímajúc posledný deň úrokového obdobia (podľa účtovnej metódy výpočtu úrokov actual/360). Úrokovým obdobím sa rozumie obdobie, za ktoré sa počíta úrok z predmetu pôžičky podľa dohodnutej úrokovej sadzby zo dňa určenia úrokovej sadzby. Úrokové obdobie začína dňom odovzdania tovaru a končí sa v deň vrátenia tovaru. V prípade, že tovar bude odovzdaný a/alebo vrátený po častiach, úrok sa bude počítať iba z objemu tovaru, ktorý bude v danom čase požičaný. Úrok sa bude počítať z hodnoty pôžičky ku dňu poskytnutia pôžičky.
B.4.     o dĺžke trvania pôžičky do 30.09.2026.
C. ukladá

predsedovi Správy štátnych hmotných rezerv Slovenskej republiky
C.1. na základe vývoja stavu ropnej núdze v spolupráci s Agentúrou určovať konkrétne čiastkové množstvá núdzových zásob, ktoré Agentúra požičia spoločnosti SLOVNAFT, a. s., a to až do maximálneho množstva určeného v bode B.1. 
priebežne 
C.2.   informovať vládu Slovenskej republiky o aktuálnom stave riešenia ropnej núdze

    priebežne, počnúc dňom vyhlásenia stavu ropnej núdze

štatutárnemu orgánu Agentúry pre núdzové zásoby ropy a ropných výrobkov 

C.3.   uzatvoriť zmluvu o pôžičke so subjektom hospodárskej mobilizácie podľa bodu B. tohto uznesenia, ktorému budú núdzové zásoby ropy poskytnuté

               bezodkladne

C.4.  uvoľniť núdzové zásoby ropy na základe zmluvy o pôžičke v súlade s bodom B. tohto uznesenia

                bezodkladne
Vykonajú:
predseda Správy štátnych hmotných rezerv Slovenskej republiky
štatutárny orgán Agentúry pre núdzové zásoby ropy a ropných výrobkov

